



















**Ενότητα 4: Εσύ (Μέρος Β’)**

Δραστηριότητα: ‘’Οι πρώτες εντυπώσεις’’



**Ενότητα 5: Εμείς (Μέρος Α’)**

Δραστηριότητα: ΄΄Ναι ή Όχι’’

**Προτεινόμενα σενάρια για την δραστηριότητα:**

*Η σειρά των σεναρίων είναι ενδεικτική. Ο/Η εκπαιδευτικός, μπορεί να τα αναγνώσει με τη σειρά που επιθυμεί.*

1. Ο Μοχάμεντ είναι 43 χρονών και τα τελευταία δέκα χρόνια ζει στην Ελλάδα. Είναι απόφοιτος ανώτατου εκπαιδευτικού ιδρύματος στο Ιράν και μιλάει πολύ καλά Ελληνικά και Αγγλικά. Έχει πολυετή εργασιακή εμπειρία ως μηχανικός στην Ελλάδα και στην Τουρκία. Έδωσε συνέντευξη σε μια εταιρεία για θέση υπευθύνου τμήματος αλλά η εταιρεία προσέλαβε τον Αργύρη, 27 ετών, που έχει τριετή εργασιακή εμπειρία *(διάκριση με βάση την εθνικότητα).*

2. Η Τζένιφερ Λόρενς και ο Λεονάρντο Ντι Κάπριο, διακεκριμένοι ηθοποιοί του Χόλιγουντ και βραβευμένοι με Όσκαρ, πρωταγωνίστησαν στην ταινία "Don’t Look Up- Μην κοιτάτε πάνω". Αφιέρωσαν τον ίδιο χρόνο στα γυρίσματα κι είχαν και οι δύο πρωταγωνιστικό ρόλο. Η Λόρενς πληρώθηκε 5.000.000 δολάρια λιγότερα από τον συμπρωταγωνιστή της Λεονάρντο Ντι Κάπριο *(διάκριση με βάση το φύλο).*

3. Η Άννα και ο Μόντι έχουν καταγωγή από το Αργυρόκαστρο της Αλβανίας, μένουν στην Καβάλα τα τελευταία 15 χρόνια με την οικογένειά τους και αυτήν την περίοδο αναζητούν κατοικία προς ενοικίαση. Η Κατερίνα, ιδιοκτήτρια ενός διαμερίσματος, τους έδειξε το σπίτι της και συμφώνησαν στο ενοίκιο. Όταν πληροφορήθηκε ότι η οικογένεια κατάγεται από την Αλβανία, ακύρωσε τη συμφωνία *(διάκριση με βάση την εθνικότητα).*

4. Ο Μιχάλης και ο σύντροφός του Δημήτρης πήγανε για πρωινό σε καφετέρια στο Χαλάνδρι. Ενώ συζητούσαν ανέμελοι, σε μια στιγμή τρυφερότητας κράτησαν ο ένας το χέρι του άλλου. Στη συνέχεια, ο υπεύθυνος του μαγαζιού τούς ζήτησε ευγενικά να απομακρυνθούν, καθώς δέχτηκε παράπονα από παρέα σε διπλανό τραπέζι *(διάκριση με βάση τον σεξουαλικό προσανατολισμό).*

5. Η Ευτυχία, πρωτοετής φοιτήτρια στο Οικονομικό Πανεπιστήμιο Αθηνών, μετακινείται με αναπηρικό αμαξίδιο. Σήμερα είναι η πρώτη της μέρα στη σχολή και, αφού εισήλθε στο κτίριο χρησιμοποιώντας τις ράμπες και τον ανελκυστήρα, δεν μπόρεσε να παρακολουθήσει το μάθημα στο αμφιθέατρο, διότι η πόρτα ήταν αρκετά στενή ώστε να περάσει το αμαξίδιο *(διάκριση με βάση την αναπηρία)*.

6. Η Χάλα είναι μετανάστρια δεύτερης γενιάς με καταγωγή από το Πακιστάν. Είναι κοινωνική λειτουργός κι εργάζεται σε μία κοινωνική υπηρεσία σε επαρχιακή πόλη της Γαλλίας. Κατά το ωράριο εργασίας της έχει αιτηθεί ολιγόλεπτο διάλειμμα για την καθημερινή της προσευχή που λαμβάνει χώρα συγκεκριμένη ώρα. Το αίτημά της δεν έγινε δεκτό, γιατί ο λόγος θεωρήθηκε ασήμαντος *(διάκριση με βάση τη θρησκεία)*.

7. Ο προπονητής της τοπικής ομάδας μπάσκετ αρρένων και θηλέων του ομίλου καλαθοσφαίρισης της περιοχής, αφιερώνει ένα μεγάλο μέρος από τον χρόνο της προπόνησης για να παρέχει συμβουλές σε αθλητικές δραστηριότητες, ενθαρρύνοντας την ομαδικότητα και προωθώντας τα οφέλη της σωματικής δραστηριότητας εστιάζοντας ιδιαίτερα στην ομάδα αρρένων *(διάκριση με βάση το φύλο).*

8. Η κυρία Ελένη, δασκάλα σε δημοτικό σχολείο της Αττικής, πραγματοποίησε μια σειρά εργαστηρίων με πειράματα φυσικής, στα οποία επέλεξε μια ομάδα που αποτελούταν μόνο από αγόρια για να κάνουν την τελική παρουσίαση σε όλο το σχολείο *(διάκριση με βάση το φύλο)*.

9. Το Γυμνάσιο της περιοχής μας είναι αφοσιωμένο στη διασφάλιση ίσων ευκαιριών για όλους/όλες τους/τις μαθητές/-τριές του. Μέσα από την οργανωμένη δραστηριοποίηση, οι μαθητές/-τριες έχουν πλήρη πρόσβαση σε μια πληθώρα δραστηριοτήτων, όπως αθλητικά προγράμματα και πολιτιστικές εκδηλώσεις. Επιπλέον, το σχολείο προσφέρει εξαιρετικές ευκαιρίες μάθησης και εκπαιδευτικής εξέλιξης μέσω εκδρομών και ειδικών προγραμμάτων που ενισχύουν τις γνώσεις και τις δεξιότητες των μαθητών/-τριών του.

10. Το εκπαιδευτικό σύστημα της Αγγλίας, γνωρίζοντας την πολυπολιτισμικότητα της κοινωνίας, έχει εξασφαλίσει ότι το πρόγραμμα σπουδών είναι σχεδιασμένο με γνώμονα τον σεβασμό και την αναγνώριση της διαφορετικής κουλτούρας των μαθητών/-τριών. Έτσι, τα εκπαιδευτικά προγράμματα περιλαμβάνουν διαπολιτισμικά μαθήματα, στα οποία εισάγονται στοιχεία από διάφορες πολιτιστικές παραδόσεις.

11. Ένας εργοδότης που δραστηριοποιείται στο εργοστάσιο χαρτιού της περιοχής προωθεί ένα εργασιακό περιβάλλον το οποίο σέβεται όλους τους εργαζόμενους, ανεξαρτήτου φύλου, φυλής, ηλικίας, θρησκείας, αναπηρίας. Επιπλέον, προσφέρει ίσες ευκαιρίες ανέλιξης και αμοιβής, διασφαλίζοντας την αποδοχή και τον σεβασμό μεταξύ των εργαζομένων.

12. Το σύστημα υγείας της Γερμανίας διαθέτει εξειδικευμένο ιατρικό προσωπικό και σύγχρονες ιατρικές εγκαταστάσεις. Ακόμη, παρέχει περίθαλψη σε όλους τους πολίτες, ανεξαρτήτως κοινωνικής τάξης, εισοδήματος ή γεωγραφικής τοποθεσίας.

13. Ο Ελοϊμ είναι 60 χρονών, έχει καταγωγή από το Καμερούν και εργαζόταν ως υπάλληλος για 40 χρόνια σε ένα κατάστημα με έπιπλα στην Αθήνα, το οποίο έκλεισε λόγω οικονομικών δυσχέρειών. Ο Ελοϊμ αυτή την περίοδο είναι άνεργος και ψάχνει εργασία, καθώς χρειάζονται ακόμη κάποια χρόνια για να μπορέσει να βγει στη σύνταξη. Οι προσπάθειες του για εύρεση εργασίας δεν βρίσκουν ανταπόκριση, δεδομένου ότι στις περισσότερες συνεντεύξεις κάποιοι υποψήφιοι εργοδότες φαίνεται να διστάζουν λόγω της καταγωγής του, ενώ άλλοι αναγνωρίζουν την πολύχρονη εμπειρία του, αλλά θεωρούν ότι είναι αρκετά μεγάλος για να είναι αποδοτικός *(διάκριση με βάση την ηλικία και την εθνικότητα).*

Δραστηριότητα: Τα ταμπελάκια των διακρίσεων:



